Sagastaren tiroen gaua

**Sagastaren tiroen gaua** () Donostian (Gipuzkoa) 1893ko abuztuaren 27aren eta 28aren arteko gauean jazotako protesta, istilu eta hilketen izena da. Hor, *Gernikako Arbola* euskal ereserkia kantatzearen debekuak herritarren protesta foruzaleak piztu zituen Práxedes Mateo Sagasta Espainiako presidenteak ostatu hartutako hotelaren aurrean. Guardia ZibiIak tiroka hartu zituen protestariak, eta gutxienez hiru pertsonak galdu zuten bizitza. Hala ere, ikerketa batek sei hildako identifikatu ditu orotara. Gainera, hogei pertsona zauriturik atera ziren.

## Aztoramena eta sarraskia Donostian 
thumb|Gernikako Arbolaren audioa

### Protesten hasiera 
Abuztuaren 27an, Donostiako alkateak debekatu egin zuen musika bandak Bulebarreko kioskoan *Gernikako Arbola* jotzea. Ereserkia ez zen jo, edo ez zen errepikatu, herritarrek nahi ez bezala. Debekuak herritarren protestak harrotu zituen berehala. Jendea kioskora igo zen, eta haiek kantatu zuten. 

Alkateak eta gobernadoreak herritarren aldarte asaldatuak lasaitzen saiatu ziren, baina herritarrek Hotel Londresera jo zuten protestara, bertan hartu baitzuen ostatu Sagastak. Harrabotsean, "Biba foruak!", "Goazen Sagastaren etxera!" eta errepublikaren aldeko oihuak entzuten ziren; kantuak, berriz, *Marseillesa* eta *Gernikako Arbola*.

### Protestaren errepresioa eta sarraskia 
Hotelaren aurrean, elkarretaratu horiek hiru aldiz kantatu zuten Iparragirreren ereserkia, zutik eta txapela kenduta. Hotel aurrera bertaratuak sartzen saiatu ziren, baina ez zuten lortu. Orduan, hotela harrikatu zuten, eta leihoetako kristalak hautsi. Hotel atzealdetik, 30 guardia zibil zabaldu ziren eta, abisurik gabe, agente horiek tiroka hasi ziren, baita hainbat hildako eta zauritu eragin ere.  

Bost gizon eta emakume bat hil ziren guztira, hauexek: Rufino Azpiazu Etxeberria, Bixente Urtzelai Fernandez, Bernardina Gartzia Blanco, Juan Justo Perez Villagarai, Juan Jose Artza Martxuena, eta Martin Oses Etxeberria. Hirurogei pertsona atxilotu zituzten, tartean zirela hamabi nafar, eta arabar asko. Donostiako kaleetan, Espainiako armadako erregimentu bat zabaldu zen. 

### Donostiako gertaeren kaleko oihartzuna 
Biharamunean, *Gernikako Arbola* ahoan zerabiltela, manifestazio zaratatsu bat Gobernu Zibilerantz hurbildu zen atxilotuen askapena erreklamatzeko eta hildakoen mendekua eskatzeko. Protestariek armak eskatzen zizkioten Diputazioari.  

Protesta Bilbora zabaldu zen astelehen horretan bertan. Donostiarekin elkartasunez, Bilbon elkarretaratuek musika bandari Iparragirreren ereserkia kantatzeko eskatu zioten, baita lau bider egin ere, eta manifestazio bat antolatu zuten Espainiako Gobernuaren kontra. Bitartean, Donostian, gertaeren larritasuna eta protesta handiak ikusita, gobernuko agintariek indar armatuak kaleetatik atera zituzten. Abuztuaren 30ean, jendetza handi batek *Gernikako Arbola* kantatu zuen Donostiako Bulebarreko kioskoan.

Fitxategi:Hotel Antzinako Londres hotela (1876-1902).jpg|Donostiako Hotel Londres zaharra (1876-1902)
Fitxategi:Quiosco de música en el Boulevard (1 de 1) - Fondo Car-Kutxa Fototeka.jpg||Donostiako Bulebarreko kioskoa (1921)
Fitxategi:Gamazada Donostian 1893-2023.jpg|Gertaeren urteurrenean Donostian Bulebarrean erakutsitako plaka (1893-2023)

## Oharrak 
## Erreferentziak 
## Ikus, gainera 
* Larrazabalgo hitzaldia
* Sanrokada
* Hego Euskal Herriko foruen amaiera

## Kanpo estekak 
*  "La noche de los tiros de Sagasta" Barakaldo Berdea eta Gorria webgunean

* "La noche de los tiros de Sagasta". El Diario Vasco